এফএ কাপ ফাইনালে আজ ম্যাঞ্চেস্টার ডার্বি

লন্ডন: এফএ কাপ (FA Cup) ফাইনালে আজ ম্যাঞ্চেস্টার ডার্বি (Manchester Derby)। লন্ডনের ওয়েম্বলি স্টেডিয়ামে মুখোমুখি ম্যাঞ্চেস্টার সিটি (Man City) এবং ম্যাঞ্চেস্টার ইউনাইটেড (Man Utd)। ধারে ভারে সিটির সঙ্গে ইউনাইটেডের কোনও তুলনাই হয় না। পেপ গুয়ার্দিওলার (Pep Guardiola) দল টানা চার মরসুম প্রিমিয়ার লিগ (Premier League) চ্যাম্পিয়ন হয়েছে। আর এরিক টেন হাগের (Erik Ten Hag) অধীনে ম্যান ইউ এবার আট নম্বরে শেষ করেছে, যা ওই ক্লাবের ইতিহাসে সর্বনিম্ন।

তবে গুয়ার্দিওলা বলছেন, তাঁর দল সাম্প্রতিক অতীতে ইউনাইটেডের থেকে এগিয়ে থাকলেও, এটা একটা নক আউট ম্যাচ, যে কেউ জিততে পারে। সিটির কেউ একটা লাল কার্ড দেখলেই খেলা ম্যান ইউয়ের নিয়ন্ত্রণে চলে যাবে। গুয়ার্দিওলা অবশ্যই সবথেকে খারাপ সম্ভাবনার কথা বলছেন। কিন্তু দুই দলের মানের এখন এতটাই তফাত যে ১০ জনের সিটিও ১১ জনের ইউনাইটেডকে হারিয়ে দিতে পারে।

আরও পড়ুন: ফাইনালে স্টার্ক বনাম কামিন্স, আইপিএল জমজমাট

The #EmiratesFACup Final is HERE! ?

The battle of the Manchester clubs has returned for its second iteration, but will the outcome be the same a year later? ? pic.twitter.com/rJFuQPO2h3

— Emirates FA Cup (@EmiratesFACup) May 24, 2024

ম্যান ইউয়ের অবস্থা এখন কতটা খারাপ তার উদাহরণ সেমিফাইনালই। নীচের ডিভিশনের কভেন্ট্রি সিটির বিরুদ্ধে ভাগ্যক্রমে জিতেছিলেন ব্রুনো ফার্নান্ডেজরা। নির্ধারিত সময়ে ৩-৩ হওয়ার পর টাইব্রেকারে ম্যাচ জেতে ওল্ড ট্রাফোর্ডের ক্লাব। অথচ ম্যাচে অনেক বেশি আধিপত্য ছিল কভেন্ট্রির। আজ সিটির বিরুদ্ধে জিততে পারলে তা অঘটন হিসেবে বিবেচিত হবে।

ওল্ড ট্রাফোর্ডে নতুন মালিকপক্ষ স্যর জিম র‍্যাটক্লিফের ইনিয়স সংস্থা ক্লাবের ফুটবল সংক্রান্ত দায়িত্ব নেওয়ার পর টেন হাগের চাকরি নিয়ে জল্পনা চলছে। শোনা যাচ্ছে নানান সম্ভাবনার কথা। কেউ বলছে, কোনওভাবে এফএ কাপ চ্যাম্পিয়ন হতে পারলে টেন হাগের চাকরি বেঁচে যাবে। আবার কেউ বলছে, চ্যাম্পিয়ন হলেও বরখাস্ত হওয়া নিশ্চিত। কিন্তু টেন হাগ নিজে চাকরি যাওয়া নিয়ে চিন্তিত নন। তিনি তাঁর প্রজেক্টে ভরসা রাখছেন। অন্য দিকে গুয়ার্দিওলার লক্ষ্য, ট্রফি ক্যাবিনেটে আরও একটু ভিড় বাড়ানো। এ মরসুমে ত্রিমুকুট হয়নি, আজ জিতলে দ্বিমুকুট অর্জন হবে।